C 434/88
BG
Официален вестник на Европейския съюз
15.11.2022 г.
Четвъртък, 7 април 2022 r.
М. като има предвид, че според Върховния комисар на ООН за бежанците 35 % от жените и момичетата декларират, че се чувстват застрашени от насилие, основано на пола, когато търсят убежище в съседните държави Иран и Пакистан; като има предвид, че едва 70 % от момичетата са записани в училища там, в сравнение с 92 % от момчетата;
Н. като има предвид, че ЕС увеличи подкрепата си за населението, като лансира проекти на стойност над 268,3 милиона евро, насочени към поддържане на образованието, подкрепа за поминъка и опазване на общественото здраве; като има предвид, че тези проекти са част от общия пакет от 1 милиарда евро за подкрепа от ЕС, обявен от Комисията през октомври 2021 г., който включва помощ за бежанците, мигрантите и вътрешно разселените лица и подкрепа за защитниците на правата на човека и организациите на гражданското общество;
О. като има предвид, че според „Репортери без граници“ 231 медии в Афганистан са били ликвидирани, което възлиза на 40 % от всички медии в страната; като има предвид, че 80 % от 6 400-те журналисти, загубили работата си, са жени; като има предвид, че бяха наложени забрани на местни и международни медии, като например BBC, и имаше случаи на арестувани, задържани и бити журналисти;
П. като има предвид, че санкциите срещу свързани с талибаните субекти и физически лица не следва да възпрепятстват финансовите операции, свързани с хуманитарна помощ и предоставянето на основни услуги от неправителствени организации (НПО);
Р. като има предвид, че до 15 август 2021 г. в бившата Република Афганистан жените се реализираха с голям успех на високи позиции като членове на парламента, министри, съдии, губернатори, адвокати и посланици; като има предвид, че талибанските сили насилствено отстраниха легитимни бивши правителствени служители и не включиха жени в новото си де факто непризнато управление; като има предвид, че тези де факто управляващи органи нямат приобщаващо представителство на многообразното общество на Афганистан;
С. като има предвид, че разузнавателните агенции предупредиха, че Афганистан не трябва да се превръща в сигурно убежище за терористични групи от цял свят;
1. изразява дълбока загриженост от хуманитарната криза и кризата с правата на човека, които настъпиха в Афганистан след завземането на властта от страна на талибаните; отново заявява своята непоколебима солидарност и ангажираност към народа на Афганистан; подчертава, че основните права и свободи, с които афганистанският народ се е ползвал през последните 20 години, следва да се зачитат;
2. изразява съжаление относно факта, че положението на жените и момичетата в Афганистан непрекъснато се влошава след превземането от талибаните; осъжда постоянния стремеж на талибаните да заличат жените и момичетата от обществения живот и да отрекат техните най-основни права, включително правото на образование, на работа, на придвижване и на здравеопазване;
3.
осъжда най-категорично решението на талибаните да отложат за неопределено време завръщането на момичетата над шести клас в училище, въпреки предишния им ангажимент да позволят на всеки гражданин да получи достъп до образование; настоятелно призовава талибаните да отменят своите решения и ограничения, които са насочени специално към жените и момичетата, и да възстановят отново Министерството по въпросите на жените;
4. подчертава, че достъпът до образование за жените и момичетата трябва да представлява съществено условие от страна на ЕС и неговите държави членки, за по-нататъшен ангажимент към де факто управляващите афганистански органи;
5. призовава талибаните да спазват ангажимента си за гарантиране на правото на образование за всички афганистански граждани, включително жените и момичетата;
6. изразява съжаление относно репресиите на талибаните срещу мирните протести в защита на правата на жените в Афганистан; призовава за незабавното освобождаване на полицейската служителка Алия Азизи, задържана в Херат през октомври 2021 г., както и за освобождаването на всички други активисти за правата на жените, които евентуално са задържани, и за преустановяването на сплашването и тормоза на тези активисти; призовава за прекратяване на тормоза, заплахите и нападенията срещу учители и ученици;